الحب بجميع تجلياتو ميمكنش يكبر و يتقوى وسط علاقة عابرة ، داكشي علاش كنت ديما ضد الفكرة ، و عمرني تحمست لهذ النوع ، و ديما كنفضل و كنسعى للعلاقة المستقرة المعلنة ، نكون شادة حبيبتي و معنقاني و الفرحة ماقاداني . نهار بانت هدى حسّيت بيها هي الشخص لي بغيت نعيش معها هذ التجربة ، لكن الموضوع ماشي ديما بهذ السهولة ، ماشي ديما داكشي اللي باغي كتلقاه فلخر ، هدى من ديما كانت كتردد فاش كتسكر “متربيش الكبدة كولها” هادشي خلاني مانزعمش فالأول و رجعت لور مزيان . مشيت فحالي لأنقرة و خليت طرف مني فاسطنبول ، ميمكنش تتخيلو كيدازت علي ، حيث كانت باقي ليها غير أيام و ترجع فحالها للمغرب . داكشي اللي حسيتو كان كبر مني الى خليتها مشات و مادرت تاحاجة ممكن نندم عليها خاصني نتحرك و منفكرش جوج مرات ، و نقنعها تبقى بأي طريقة . هضرنا فالتلفون . _ آلو هدى ماتمشيش . _ ههههههههه وا طنازة مع راسك . _ كندوي معك بصح مابغيتكش تمشي بقاي معايا . _ واش من نيتك أ هاجر ،راه الفلوس تقاداو و طيارتي قربات ونتي عارفة هدشي من الاول و كنت واضحة معك ، و هنا الا ماعندكش راه ماكاين لا حنين لا رحيم . _ كاينة أنا أرحم الراحمين ، بقاي معايا و اذا مشيتي غادي نتبعك . _ علاش هذشي كامل ، وانت عشتي معايا غا يومين ؟ _ كنعرفك عزيز عليك الپوكر ، قمري عليها و ماغاتخسريش كثر من اللي غاتربحي و أنا حاسة هذ المغامرة تستحق . _ هذشي كله بزاف على عقلي يستوعبو ، أنخرج نبدل الجو و من بعد نهضرو . قطعات و خلاتني معلقة . كانت طيارتها لغد مع الثلاثة ، حسّيت راسي كنعيش أطول كوشمار فحياتي ، الليل تجبّد و النعاس حلف مايجي ، كنتخيل سيناريو إلا مشات شحال أنمرض وننعزل ع العالم ، و عاوتاني كتجيني فبالي فرضية أنها تبقى و قداش غنطير بالفرحة ، مابقيت عارفة واش نبكي ولا نضحك . كل ساعة كنطل على التلفون واش كتبات لي شي ميساج ، ميمكنش تكون الحياة غير عادلة حتى لهذ الدرجة و تأخذها مني بعدما جات برجليها حتى لعندي . الصراع الداخلي استمر حتى الخمسة د الصباح ، نعست و بلا مانطفي التلفون ، على أمل تعيط لي فأي وقت ، فقت مدمّرة ، و أول حاجة جاتني فبالي هي قهوة كحلة و گارو مع العلم ماعنديش معهم بزوج ، عييت نحاول نشغل راسي باش مايتپلونطاش بالتفكير ، و مع ذلك ماقديتش ، ضربات الطناش دورت ليها : _ صافي أتمشي ؟ سكتات شوية و جاوباتني _ قطعت البيي ، إلا أنت مستعدة ترجعي للمغرب أنا أنبقى معك ، ع الأقل اسطنبول حسن من الرباط . بكيت بالفرحة صوتي و كلي كنترعد ، بعد أسبوع من هذشي ديميسيونيت من الخدمة و رجعت لإسطنبول فجيبي 500 دولار ، و حتى هي مكتضيعش الوقت ، دغيا تخالطات مع بنادم دارت معارف و دبرات فخدمة . قلبنا على برتوش نمارسو فيه الرذيلة بعيدا عن الشواطئ والطوموبيلات ، بعد يومين لقيت خدمة و الأمور تيسرات ، كانت بداية القصة الحقيقية اللي وصلاتني حتى لعندكم و مازال اتديني ابعد . _ ايييه أهدى لاياش رجعتيني !! ها تقميرتك صدقات و هانت ليوم كتحفري سميتي فصدرك . _ هههههه ، بلاما تيقي فراسك بزاف ، نهار نتفارقو غانزيد تحتها “القحبة” ... يتبع رابط الحلقة 17 من المذكرات 
يوميات قرشالة روفولي. ترويها ل”كود” مثلية بوجه مكشوف =الحلقة 18=: بقات هدى وقلبنا على برتوش نمارسو فيه الرذيلة بعيدا عن الشواطئ والطوموبيلات بعد يومين تيسرات امورنا